BG Официален вестник на Европейския съюз C 147/23

РЕЗЮМЕ НА РЕШЕНИЕ НА КОМИСИЯТА

от 26 октомври 2004 година

относно производство съгласно член 81 от Договора за ЕО

(дело COMP/F-1/38.338 — PO/Игли)

(нотифицирано под номер C(2004) 4221)

(Само текстовете на английски и немски език са автентични)

(текст от значение за ЕИП)

2009/C 147/15

1. УВОД И НАРУШЕНИЯ

В периода между 10 септември 1994 г. и 31 декември 1999 г. три предприятия и техните дъщерни фирми, а именно William Prym GmbH & Co. KG и Prym Consumer GmbH & Co. KG, Coats Holdings Ltd и J & P Coats Ltd, Entaco Ltd и Entaco Group Ltd, влизат в серия от писмени двустранни споразумения (като рамковото споразумение е било подписано през юни, но влиза в сила на 10 септември 1994 г.). Тези двустранни споразумения представляват в действителност тристранно споразумение, с което предприятията са си разпределили или са съдействали за разпределянето на продуктовите пазари (чрез сегментиране на европейския пазар за метални и пластмасови галантерийни стоки) и на географските пазари (чрез сегментиране на европейския пазар за игли). Също така тези предприятия са участвали в двустранни или тристранни срещи в периода от 10 май 1993 г. до 8 ноември 2001 г. (участието на Coats е било ограничено до предварителните срещи). Тези съгласувани практики и споразумения представляват нарушение на член 81, параграф 1 от Договора за ЕО и имат за предмет и последици, както следва:

За William Prym GmbH & Co. KG и Prym Consumer GmbH & Co. KG и Entaco Ltd и Entaco Group Ltd:

— разпределяне на европейския пазар на метални и пластмасови галантерийни стоки чрез ограничаване на търговската дейност на Entaco Ltd до артикули за ръчен шев и до специални игли, което води до разделяне на продуктовия пазар на пазар за артикули за ръчен шев и специални игли и на по-широкия пазар на игли и на други метални и пластмасови галантерийни стоки,

— сегментиране на европейския пазар за игли чрез ограничаване на дейността на Entaco Ltd до Обединеното кралство, Република Ирландия и частично Италия и чрез недопускането му до пазарите на игли в континентална Европа (с изключение на така наречените клиенти на дистрибуторски марки). По този начин континенталните пазари се запазват за William Prym GmbH & Co. KG и неговите дъщерни предприятия, което води до разпределяне на географския пазар на игли.

За Coats Holdings Ltd и J & P Coats Ltd:

— основно чрез опазване на собствената търговска марка за игли (Milward) от конкуренция с Entaco Ltd на пазара на дребно, посредством i) сключването на споразумение за изключителна доставка и покупка с Entaco Ltd, обхващащо Обединеното кралство и частично Италия, и ii) чрез задължаване на Entaco Ltd да спазва споразумението за разпределяне на географския пазар, което Entaco Ltd е сключило с William Prym GmbH & Co. KG и неговите дъщерни предприятия.

Настоящият проект на решение се основава на съществуването на клаузи, предвиждащи взаимообусловени условия, съдържащи се в гореспоменатата серия от писмени двустранни споразумения и в някои документи от този период. Тези клаузи са били подновявани във времето.

В тази връзка следва да се подчертае, че заявлението, подадено от името на Entaco Ltd, за освобождаване от или намаляване на санкции потвърждава всички заключения на Комисията в това производство. В своя отговор на изложението на възраженията, Prym признава своето участие в нарушенията, но оспорва размера на съответните пазари.

2. ПРОЦЕДУРА

Тези заключения са резултат от разследванията, извършени от Комисията на 7 и 8 ноември 2001 г., съгласно член 14, параграф 3 от Регламент № 17, в помещенията на няколко производителя в Общността на метални и пластмасови галантерийни стоки (именно Entaco Ltd, Coats plc, William Prym GmbH & Co. KG и немската асоциация на производителите на механизми за затваряне и закопчаване VBT (Fachverband Verbindungs- und Befestigungstechnik)). Чрез тези разследвания и последващи запитвания, извършени съгласно член 11 от Регламент № 17, Комисията получи писмени доказателства, установяващи, че нарушенията на член 81 от Договора за ЕО са извършени от следните предприятия: William Prym GmbH и Co. KG, Prym Consumer GmbH & Co. KG, Coats Holdings Ltd, J & P Coats Ltd и Entaco Ltd. Разследванията се извършиха в резултат на информацията, предоставена от господин Martin Ellis от Entасo в периода от 23 август 2000 г. до 6 август 2001 г. С писмо от 21 август 2001 г. съответните служби на Комисията определят тази информация като заявление за освобождаване от или намаляване на санкции, подадено от господин Martin Ellis от Entaco.

През април, май, юни и октомври 2003 г., Комисията изиска информация, съгласно член 11, от следните производители на метални и пластмасови галантерийни стоки в Европейската общност: Coats plc, William Prym GmbH & Co. KG, Entaco Ltd и асоциацията VBT и Needle Industries (Индия) Private Ltd.

На 15 март 2004 г. Комисията изпрати изложение на възраженията си на Prym, Entaco и Coats съгласно член 2 от Регламент (ЕО) № 2842/98, което е получено от Entaco на 16 март 2004 г. и от Coats и Prym на 17 март 2004 г. На страните е предоставен достъп до преписката в електронен формат. Всички са получили CD-Rom с документите, съдържащи се в преписката на Комисията на 26 март 2004 г.

Изслушването се състоя на 18 юни 2004 г. Консултациите с дирекция А и с правната служба се проведоха на 18 септември 2004 г.

3. СЪОТВЕТНИ ПАЗАРИ

Комисията определи три съответни продуктови пазара: i) европейския пазар на артикули за ръчен шев и игли за домашно ръкоделие (включително на специални игли), разпределен по продуктов и географски признак (пазарна стойност около 30 млн. евро), ii) европейския пазар на „други артикули за шев и плетене, включително карфици, куки за плетене/игли за плетене“ (пазарна стойност около 30 млн. евро) и iii) европейски пазар на други метални галантерийни стоки, включително ципове и други механизми за затваряне и закопчаване (1,5 млрд. евро). На последните два пазара разпределението на продуктовия пазар е било за периода от 10 септември 1994 г. до 13 март 1997 г. Пазарът на артикули за ръчен шев и игли за домашно ръкоделие трябва да се разграничи от пазара на машинни игли, които не се произвеждат от предприятията през периода на нарушението. Prym твърди, че артикулите за ръчен шев и иглите за домашно ръкоделие следва да се разглеждат като отделни съответни пазари. Този възглед, обаче, не може да се възприеме, доколкото другите предприятия не го споделят и доколкото споразуменията, предмет на нарушенията, се отнасят до двата вида игли.

4. МЕХАНИЗЪМ НА НАРУШЕНИЯТА

1. Търговската марка Milward на Coats е защитена от конкуренция с Entaco и Prym на пазара на дребно от момента, в който: — Entaco не би могъл да се конкурира с Coats по силата на споразумението, сключено с Coats и Prym, съответно за Обединеното кралство и континентална Европа относно пазара на дребно. Съгласно клауза 2.2 от Споразумението за доставка и покупка Entaco не може да снабдява клиентите на Coats в Обединеното кралство: „Entaco не трябва да доставя продукти на клиенти на британския Купувач, различни от тези, на които Доставчикът е доставял Продукти преди датата на това споразумение на съществуващите нива на търговска дейност.“ Съгласно клауза 2.2 от споразумението за дистрибуция, сключено между Prym и Entaco, Entaco се ограничава да продава на клиентите на Coats и Рrym в континентална Европа: „Entaco няма да продава продукти на територията на [Европа, с изключение на Обединеното кралство и Република Ирландия] с изключение на т.нар. клиенти на „дистрибуторски марки и/или тези на Дистрибутора“ [потребителите на Prym] и/или на групата на Coats.“ Следователно Entaco не е бил независим на пазара, тъй като той е продавал в действителност само на Coats или на Prym. — Prym е имал нужда от подкрепата на Coats, за да спре навлизането на Entaco на пазара на континентална Европа. Трябва също да се припомни, че за да изпълни споразумението за разпределение на пазара, Coats (като купувач с най-голяма пазарна мощ в Обединеното кралство) е трябвало да се снабдява от Entaco, вместо от Prym. Тази практика води до ограничаване на дейността на Prym в Обединеното кралство и ограничава Entaco да остане извън континентална Европа, защото в противен случай Coats не би считал повече Entaco като изключителен доставчик, както е предвидено в клауза 2.2 на споразумението за доставка и покупка, сключено между Entaco и Coats: „[…] б) да изпълнява своите задължения от сходен вид съгласно споразумение между Доставчика и Prym от [10 септември 1994 г.] до [1 април 1997 г.].“ Нещо повече, Coats като основен дистрибутор в Европа е бил в позиция, използвайки своите поръчки за продукти, да накара Entaco „да играе“ срещу Prym, което е друг начин за ограничаване на последния.

2. Entaco e искал да бъде изключителен доставчик на Coats в Обединеното кралство, за да гарантира реализирането на продукцията си. В противен случай, той не би сключил споразумението за разпределение на продуктовия пазар, ограничаващо търговската му дейност. Всъщност Entaco се съгласява на съществено ограничение на дейността му: В рамковото споразумение: „Entaco се съгласява да ограничи производството и дистрибуцията си в сектора на галантерийните стоки единствено до игли и да не разширява дейността си до карфици, безопасни игли, секретни копчета, игли за плетене или какъвто и да е друг галантериен продукт, без предварителното съгласие на Prym“ (в допълнение към клауза 2.3 от споразумението за покупка, сключено между Prym и Entaco). В споразумението за дистрибуция, съгласно посочената по-горе клауза 2.2, която представлява споразумение за разпределение на географския пазар. Entaco не е получил подобна гаранция от Prym. Следователно е било необходимо Coats да осигури пазар за неговата продукция в Обединеното кралство и той го е направил. Entaco като предприятие, създадено вследствие на изкупуването от страна на управителния орган на предходна търговска дейност на Coats, е трябвало да се конкурира с две огромни компании — Prym и Coats — свързани от общо дялово участие и „специално партньорство“. Влизането в това тристранно споразумение е било възможно най-добрата сделка за Еntaco, тъй като той получава сигурни пазари само срещу осигуряването на „независимо присъствие на пазара“.

3. Без одобрението на Coats, Prym не би сключил споразумение за разпределяне на пазара, което би могло да навреди на неговия основен съдружник и партньор на европейския пазар за галантерийни стоки (Coats).

5. ЗАКЛЮЧЕНИЕ

Извършените от адресатите (1) нарушения се квалифицират като „много сериозни“, тъй като имат за предмет разпределяне на националните и на продуктовите пазари, като така ограничават конкуренцията и засягат търговията между държавите-членки.

Предвид това, че единствено Entaco е уведомил Комисията за съществуването на споразумение за разпределяне на пазара и е предоставил категорични доказателства, без които споразуменията за разпределяне на пазара не биха могли да се разкрият, и с оглед на неговото продължително сътрудничество, се предлага предприятието да ползва пълен имунитет срещу налагане на глоби.

(1) William Prym GmbH & Co. KG и Prym Consumer GmbH & Co. KG, Coats Holdings Ltd и J & P Coats Ltd, Entaco Ltd и Entaco Group Ltd.